11.8.2023
SK
Úradný vestník Európskej únie
C 283/73 Utorok 14. februára 2023
13. domnieva sa, že EÚ má dôležitú úlohu zlepšiť v súvislosti s drevom stranu dopytu i ponuky, aby sa odmietlo nezákonne získané drevo a pomohlo sa krajinám vývozu v boji proti nezákonnej ťažbe dreva a korupcii, ktoré vedú k ničeniu lesov, zmene klímy a porušovaniu ľudských práv; uznáva, že DDP budú aj naďalej dôležitým právnym rámcom pre EÚ i jej partnerské krajiny v súvislosti s novým návrhom nariadenia o odlesňovaní; zdôrazňuje, že sa to umožnilo vďaka dobrej spolupráci a zapojeniu príslušných partnerských krajín; podporuje Komisiu pri hľadaní ďalších potenciálnych partnerov pre budúce DDP v oblasti FLEGT; 14. pripomína, že udržateľné a inkluzívne obhospodarovanie lesov a ich správa sú nevyhnutné na dosiahnutie cieľov stanovených v Agende 2030 pre udržateľný rozvoj a v Parížskej dohode, najmä prostredníctvom vnútroštátne určených príspevkov; pripomína, že ťažba surovín je jednou z hlavných hnacích síl odlesňovania tropických oblastí, ktoré vedie k výraznej erózii a kontaminácii pôdy, zvýšenej fragmentácii lesov a znečisteniu riek a potokov ortuťou; poznamenáva, že Guyana rozširuje svoj ropný, plynárenský a banský priemysel; vyzýva vládu Guyany, aby podnikla ďalšie kroky na obmedzenie nezákonnej ťažby surovín; berie so znepokojením na vedomie nedostatočný súlad regulácií v lesnom hospodárstve a v ťažobnom priemysle; víta ďalšie dohody zamerané na doplnenie DDP – FLEGT o otázky životného prostredia; 15. zdôrazňuje, že úspech celej iniciatívy FLEGT závisí okrem iného od ochrany obhajcov ľudských práv a oznamovateľov v oblasti životného prostredia, zlepšenia schopnosti malých a stredných podnikov (MSP) legálne vykonávať svoje činnosti a zaručenia účinnej ochrany pôdy a úplného uznania zvykových práv miestnych komunít a pôvodného obyvateľstva, najmä amerindiánskych komunít, vrátane práva udeliť alebo odmietnuť súhlas s akoukoľvek koncesiou na ťažbu dreva na ich pôde ako vec sociálnej spravodlivosti; zdôrazňuje, že EÚ by mala stavať na tradičných vedomostiach pôvodného obyvateľstva a miestnych komunít o udržateľnom obhospodarovaní lesov; pripomína v tejto súvislosti, že je dôležité zabrániť akémukoľvek ďalšiemu administratívnemu zaťaženiu MSP a poskytnúť im právnu pomoc, aby sa zaručilo, že budú dodržiavať nové medzinárodné dohody, nástroje a dokumenty týkajúce sa životného prostredia; 16. poveruje svoju predsedníčku, aby postúpila toto uznesenie Rade, Komisii a vládam a parlamentom členských štátov a Guyanskej kooperatívnej republiky.